b'\n_START_ARTICLE_\nDiscord\n_START_SECTION_\nTarkvara\n_START_PARAGRAPH_\nDiscordi rakendus on \xc3\xbcles ehitatud Electron raamistikul, mille abil on tehtud kogu s\xc3\xbcsteem mitmeplatvormiliseks. Kogu s\xc3\xbcsteem on jaotatud \xc3\xbclemaailmselt \xc3\xbcheksa andmekeskuse vahel ning t\xc3\xa4nu sellele on kindlustatud kasutajate madal latentsus. Discordi rakendus on disainitud spetsiaalselt kasutamaks m\xc3\xa4ngimise ajal. Selle toovad v\xc3\xa4ga h\xc3\xa4sti esile madal latentsus, tasuta saadaolevad h\xc3\xa4\xc3\xa4lvestlusserverid ning eraldiseisvate serverite infrastruktuur. H\xc3\xa4\xc3\xa4lvestluse v\xc3\xb5imalus lisati rakendusele 2016. aasta 28. juulil. H\xc3\xa4\xc3\xa4lvestlust on v\xc3\xb5imalik kasutada kahe inimese vahel v\xc3\xb5i suuremates gruppides vastavalt vajadusele. Lisaks kirjutamisele ja h\xc3\xa4\xc3\xa4lvestlusele on arendajad rakendusele lisanud ka videok\xc3\xb5ned. 2016. aasta detsembris tutvustas ettev\xc3\xb5te GameBridge rakendusliidest, mille abil saavad m\xc3\xa4ngude arendajad luua otse\xc3\xbchenduse Discordi rakendusega._NEWLINE_Kuigi rakenduse kasutamine ja serverite loomine on kasutajatele t\xc3\xa4iesti tasuta, leidsid Discordi arendajad viisi, kuidas rakenduse pealt ka kasumit teenida. Selleks tehti uute emojide ja kleepsude loomine tasuliseks. 2017. aasta jaanuaris avalikustati esimene tasuline funktsioon Discord Nitro. Discord Nitro on saadaval kuutasuga ning selle ostmisel saab kasutajale seada animeeritud avatari, ise luua ja kasutada uusi animeeritud emojisid, \xc3\xbcles laadida suuremaid faile (tasuta kasutajate maht on 8 MB, aga Discord Nitro kasutajatel 50 MB), v\xc3\xb5imalus m\xc3\xa4\xc3\xa4rata endale sobiv kasutaja ID ning kasutaja profiilile tekib unikaalne m\xc3\xa4rk. Arendajad on \xc3\xb6elnud, et nad \xc3\xbcritavad leida veel viise, kuidas rakendusega raha teenida, ning lubanud, et rakendus ei kaota mitte kunagi oma p\xc3\xb5hifunktsioone.\n_START_SECTION_\nAjalugu\n_START_PARAGRAPH_\nDiscordi rakenduse idee peale tuli selle tegevdirektor Jason Citron, kes on samuti OpenFeinti looja. OpenFeinti m\xc3\xbc\xc3\xbcs Jason 2011. aastal 104 miljoni dollari eest GREE-le. Saadud summaga l\xc3\xb5i ta 2012. aastal Citron m\xc3\xa4ngude arendusstuudio Hammer & Chisel. Stuudio esimene m\xc3\xa4ng "Fates Forever" avalikustati 2014. aastal. Jasoni eelduste kohaselt pidi olema "Fates Forever" esimene MOBA m\xc3\xa4ng telefoniplatvormil. Kahjuks m\xc3\xa4ng v\xc3\xa4ga kaugele ei j\xc3\xb5udnud, kuna selle m\xc3\xa4ngijaskond j\xc3\xa4i v\xc3\xa4ikeseks ning seda enam edasi ei arendatud. Sel ajal kui Citroni tiim nende esimese m\xc3\xa4ngu kallal t\xc3\xb6\xc3\xb6tas, m\xc3\xa4ngisid nad ka k\xc3\xb5ik koos arvuti peal erinevaid MOBA m\xc3\xa4nge, et koguda enda m\xc3\xa4ngu jaoks ideid. Sealt tekkiski neil probleem suhtlustarkvaradega, mis sel ajal saadaval olid. Osad VoIP-d n\xc3\xb5udsid kasutajatelt \xc3\xbchenduse loomiseks enda IP jagamist. Teised saadaolevad rakendused (n\xc3\xa4iteks Skype ja TeamSpeak) kasutasid palju arvuti ressursse ning omasid ka teadaolevaid turvaprobleeme. Sellest j\xc3\xb5utigi ideeni luua t\xc3\xa4iesti uus suhtlusplatvorm._NEWLINE_Avalikkusele tutvustati Discordi 2015. aasta maikuus. Citroni s\xc3\xb5nul sai Discordi levik alguse Redditis, kus erinevad subredditid hakkasid kasutama varem kasutusel olnud IRC asemel Discordi. Discordi kuulsus tuli l\xc3\xa4bi e-Spordi ja suuremate v\xc3\xb5rgupidude. Lisaks aitas levikule k\xc3\xb5vasti kaasa ka Twitch.TV voogedastus keskkond.'